Last.fm
Last.fm je muzička web stranica, osnovana u Ujedinjenom Kraljevstu 2002. godine. Koristeći sistem preporuke pjesama koji se još naziva "Audioscrobbler", Last.fm pravi detaljan profil muzičkog ukusa svakog korisnika tako što sačuva detalje o tome koje pjesme korisnik sluša sa internetskih radio stanica, sa korisnikovog računara ili sa mnogih drugih prijenosnih muzičkih uređaja. Ove informacije su potom prenešene (svaki prijenos informacije se označava sa glagolom "scrobble") u Last.fm-ovu bazu podataka izravno iz muzičkog plejera (kao što su recimo Spotify, Amarok i slično) ili tako što korisnik instalira dodatak na svoj računar koji bilježi šta korisnik sluša. Podaci se potom prikazuju na korisničkovom profilu da bi napravili jedinstvene preporuke za svakog korisnika. Kompanija CBS Interactive 30. maja 2007. obavila je akviziciju nad stranicom za 140 miliona £ (280 miliona $). Last.fm je imao 30 miliona aktivnih korisnika u martu 2009. godine te je kompanija do aprila 2011. godine prijavila preko 50 milijardi scrobblea. Stranica nudi brojne funkcije koje su karakteristične za društvenu mrežu kao što je mogućnost da preporučuje i pušta izvođače koji su slični korisnikovim omiljenim pjesmama. Ima sistem informacija o izvođačima, albumima, numerama, oznakama i izdavačkim kućama koji je sličan Wikipediji u čijem uređivanju mogu učestvovati registrovani korisnici. Stranica je prije nudila servis za radio streaming, koji je obustavljen 28. aprila 2014. godine.